ועדת הפנים והגנת הסביבה, כנסת 20, פרוטוקול מספר 711, 2018-08-15 11:00

חמד עמאר: בוקר טוב לכולם.

חמד עמאר: אני פותח את ישיבת ועדת הפנים בנושא צו הכניסה לישראל (פטור - מעבר פארק שער הירדן), התשע"ח-2018.

חמד עמאר: מי מציג את הצו בבקשה?

גל סער: שלום אדוני היושב-ראש וכל החברים הנכבדים.

חמד עמאר: משרד הפנים, נכון?

גל סער: נכון.

גל סער: אני עורך דין גל סער מרשות האוכלוסין וההגירה, משרד הפנים.

גל סער: כיום מי שמרכז ומתכלל את כל העניין זה המשרד לשיתוף פעולה איזורי שהוא האחראי על הפרויקט ומוביל את הביצוע שלו.

גל סער: הצו שאנחנו מדברים עליו היום זה בעצם צו נוסף בהמשך לצו קודם שכבר נחתם על הכרזת המעבר.

גל סער: הצו הנוכחי הוא בעצם צו שמסדיר את הפטור - - -

חמד עמאר: אתה יכול לפני שאתה מדבר איתי על הצו לתת לנו סקירה קצרה על כל הפרויקט?

גל סער: אני חושב שיהיה יותר נכון אם המשרד לשיתוף פעולה איזורי ייכנס ממש לפרטים עצמם של הפרויקט מכיוון שהם מנהלים - - -

חמד עמאר: אז בואו נשמע קצת על הפרויקט ואחרי זה ניכנס לנושא של הצו ונאשר את הצו.

דני תרזה: שמי ד"ר דני תרזה, אני יועץ של המשרד לשיתוף פעולה איזורי.

דני תרזה: שער הירדן הוא פרויקט כלכלי משותף לישראל וירדן שהוא חלק מהסכם השלום משנת 1994.

דני תרזה: במסגרת ההסכם הוחלט להקים איזורים כלכליים משותפים, הראשון שבהם הולך לקום בימים אלה באיזור טירת צבי בעמק המעיינות משני גדותיו של נהר הירדן.

דני תרזה: בצד הירדני כבר קם איזור תעשיה שיש בו היום שבעה מפעלים ישראלים ועתידים להיות בו מאות מפעלים, הוא יעסיק כ-10,000 עובדים ירדנים.

דני תרזה: בצד הישראלי אמור להיות איזור תעסוקה שייתן שירותים ומסחר וסיוע גם מול האיזור הירדני.

דני תרזה: בין שני הצדדים נבנה גשר וכל האיזור כולו אמור להיות תחום בגדר אחת ולהיות איזור כלכלי אחד.

דני תרזה: בהתאם להחלטת הממשלה 1036 מדצמבר 2013 האיזור הזה, הכניסה והיציאה אליו יהיו פטורות מהצגת מסמכי מעבר גבול כי אין כאן מעבר למדינה השנייה אלא רק לאיזור ובחזרה, ובהתאם לכך נתבקש שר הפנים למצוא את התקנה המתאימה וכרגע זה בא הנה - - -

חמד עמאר: כדי לאשר את הצו.

דני תרזה: כן, את הצו הזה, שהוא יאפשר בעצם לישראלים להיכנס מהצד הישראלי ולחזור רק לצד שממנו הם נכנסו.

דני תרזה: כמובן שאותו דבר יהיה בצד הירדני.

דני תרזה: האיזור הזה אמור להביא בעצם דגל שיראה לעמי האיזור ולעולם את פירות השלום, ששלום זה לא רק מסמכים אלא גם דבר שהציבור יכול ליהנות ממנו, כלכלית, מסחרית, ולהביא – בירדן, אתם יודעים, הבעיה העיקרית זו תעסוקה.

דני תרזה: בפני ישראל זה אמור לפתוח את השוק לעולם הערבי ולמזרח כך שהפרויקט הוא אחד משני פרויקטי הדגל של המשרד לשיתוף פעולה איזורי שאמור בעצם להראות אופק חדש במזרח התיכון.

דני תרזה: ואחרי הרבה שנים של עבודת מטה סוף סוף אנחנו רואים את הפירות הולכים ומתרקמים בימים האלה.

חמד עמאר: מפעלים מהצד הישראלי לא יהיו?

דני תרזה: בצד הישראלי יהיה איזור תעסוקה ולא איזור תעשייה משתי סיבות.

דני תרזה: הסיבה הראשונה היא איכות סביבה והסיבה השנייה היא שעלות התעסוקה בישראל הרבה יותר גבוהה מאשר העלות בצד הירדני, ולכן הכדאיות הכלכלית היא ייצור שם.

דני תרזה: בצד הישראלי יהיו רק איזורי תמיכה ואיזורים של שירותים וכן הלאה, שהם ייחודיים לישראל ולא לצד הירדני.

גל סער: בהמשך לדברים שאמר מר תרזה, היתה כאן היוועצות גם עם היועץ המשפטי של הוועדה לעניין ההכרזה על מעבר הגבול, וקיבלנו כאן הערות שיישמנו בצו עצמו.

גל סער: למשל, הערה על כך שצריך להיות גידור ושילוט ומפה שתהיה מסופחת לצו עצמו.

גל סער: הדברים האלה נעשו.

גל סער: שר הפנים חתם על צו ההכרזה שנשלח לפרסום ברשומות.

גל סער: כעת וכמובן בכפוף לחוות הדעת גם של היועץ המשפטי של הוועדה, לדעתי אולי גם של משרד המשפטים, יש צורך בצו נוסף, בעצם בהליך דו שלבי, וכעת אנחנו נדרשים לאשר פטור בצו.

גל סער: משמעות הפטור תהיה שלא תהיה חובה על העוברים במעבר הזה להתייצב בפני קציני ביקורת הגבולות בהתאם לחוק הכניסה לישראל, שזה פטור ששר הפנים צריך לתת.

גל סער: ופטור נוסף זה פטור ממשטר של הרשאות ורישיונות שנהוג במעברים.

גל סער: כשאנשים מגיעים למעבר הגבול, למשל, שדה התעופה נתב"ג, צריך להינתן להם רישיון כניסה ושיבה בישראל, אם מדובר בתייר וכיוצא בזה.

חמד עמאר: זה אומר שכל אזרח ישראלי יכול להגיע למעבר הזה ולהיכנס, או רק עם אישורים מיוחדים שהם יקבלו?

גל סער: המשמעות היא שמי שייתן לאוכלוסיה שתהיה מאושרת לעבור במעבר להיכנס לבועה הזאת, לפארק, את אישור הכניסה זו תהיה המינהלת שהוקמה על פי החלטת ממשלה.

גל סער: זה לא אישור שניתן מכוח חוק הכניסה לישראל.

גל סער: אין כאן איזו שהיא האצלה של סמכות לוועדה הזאת, כבר יש לה את הסמכות לפי החלטת ממשלה.

גל סער: אלא פשוט ישנו פטןר, מכיוון שמדובר במעבר גבול וברירת המחדל על פי החוק היא שחלה חובה להתייצב בפני קצין ביקורת גבולות, אז ניתן פטור להליך הזה והפטור הנוסף הוא בעצם פטור מלתת לו רישיון כך שניתן יהיה להסתפק, כמו שאדוני אמר, באישור המיוחד שתיתן המינהלת.

חמד עמאר: המינהלת תיתן אישור מיוחד ואז יכולים להיכנס?

גלעד קרן: הפטור הוא רק למי שקיבל אישור מיוחד מהמינהלת, לא לכל אזרח.

גל סער: נכון מאוד.

חמד עמאר: להיכנס לשני הצדדים?

גל סער: הפטור מדבר על הצד הישראלי שהוא בעצם מוגבל בכך שניתן יהיה לעבור לצד הירדני בתוך פארק, אך לא ניתן יהיה לעבור את הגבול לעבר שטח ירדן.

חמד עמאר: זה לירדנים ולישראלים אותו דבר.

גל סער: נכון.

יעל רובינשטיין: אני אחדד את זה שנייה.

יעל רובינשטיין: מדובר על זה שכל מי שנכנס לצד הירדני מירדן, יוכל להיכנס לצד הישראלי, אבל לחזור הוא לא יוכל להיכנס לישראל כי זה לא מעבר גבול.

חמד עמאר: כן, הבנתי.

חמד עמאר: תהיה בועה שאנחנו יכולים להיכנס לתוך הבועה, ואסור לנו לצאת מהבועה הזאת.

יעל רובינשטיין: התנועה בבועה היא חופשית.

יעל רובינשטיין: כל מי שנכנס מהצד הישראלי יוכל לחזור לצד הישראלי, ומי שנכנס מהצד הירדני יוכל לחזור דרך הצד הירדני.

יעל רובינשטיין: ירדני שירצה להיכנס לישראל יצטרך לעבור דרך המעבר של שייח' חוסיין למשל.

גל סער: אדוני העלה כאן נקודה חשובה.

גל סער: באמת היה לנו חסם משפטי בעבר שבו אמרנו, רגע, חוק הכניסה לישראל מדבר רק על כניסה לישראל.

גל סער: מה קורה כשבן אדם רוצה לצאת מישראל?

גל סער: האם מכוח תקנות אחרות?

גל סער: אז באמת עבר לדעתי ביולי האחרון, ממש לא מזמן, תיקון לחוק הכניסה לישראל שאומר שהחוק יחול על הסדרי הכניסה והיציאה מישראל.

גל סער: עכשיו הפטור חל גם על הכניסה לישראל וגם על יציאה ממנה.

חמד עמאר: בעצם בין שתי המדינות לא יהיה גבול.

חמד עמאר: יהיה גבול מהצד שלנו, יהיה גבול מהצד שלהם, ובאמצע זה חופשי.

קריאות: נכון.

קריאות: נכון, זה חופשי.

גל סער: באמצע יהיה גשר שיקשר בין שני - - -

חמד עמאר: לא תהיה שום נקודת ביקורת, לא כלום, בגשר.

גל סער: נכון, אדוני.

גל סער: זה לפי הבנתי.

חמד עמאר: משרד המשפטים רוצה להוסיף עוד משהו?

עמרי בן צבי: לא.

עמרי בן צבי: אין לנו מה להוסיף.

חמד עמאר: משרד החוץ, מי מקריא את הצו?

חמד עמאר: אתה רוצה להוסיף עוד משהו?

אלי ענתבי: לא.

אלי ענתבי: אנחנו לא מתנגדים.

אלי ענתבי: ברור.

חמד עמאר: מאיזה משרד אתם?

אלי ענתבי: משרד החוץ.

דני תרזה: לא, אני מהמשרד לשיתוף פעולה איזורי.

חמד עמאר: אתם מהמשרד לשיתוף פעולה איזורי, אתה ממשרד החוץ.

חמד עמאר: משרד המשפטים לא מתנגד.

חמד עמאר: משרד הפנים יקרא את הצו, ואז אנחנו נאשר את הצו ונמשיך.

גל סער: אומר הצו שכותרתו: "צו הכניסה לישראל (פטור - מעבר פארק שער הירדן), התשע"ח-2018 בתוקף סמכותי לפי סעיף 17(ב) לחוק הכניסה לישראל, התשי"ב-1952 (להלן-החוק), ולאחר התייעצות עם ועדת הפנים והגנת הסביבה של הכנסת, אני מצווה לאמור: על החתום: אריה מכלוף דרעי שר הפנים.

גל סער: " זה הצו, אדוני.

חמד עמאר: יש משהו להוסיף, היועץ המשפטי של הוועדה?

גלעד קרן: רק מבחינת ההליך, ההליך הוא הליך של היוועצות בוועדה.

גלעד קרן: זאת אומרת אנחנו לא מאשרים את הצו, אנחנו צריכים להצביע אם אנחנו תומכים בבקשה או מתנגדים לה.

חמד עמאר: אז אנחנו תומכים בבקשה.

חמד עמאר: מי בעד?

חמד עמאר: מי נגד?

חמד עמאר: בעד – פה אחד צו הכניסה לישראל (פטור – מעבר פארק שער הירדן), התשע"ח-2018, אושר.

חמד עמאר: אני בעד ואין אף אחד נגד.

חמד עמאר: אנחנו תמכנו בבקשה של שר הפנים.

חמד עמאר: תודה רבה לכם.

קריאות: תודה.

קריאות: תודה רבה.

חמד עמאר: אני מאחל הצלחה לפרויקט, פרויקט מאוד חשוב.